钦定古今图书集成/方舆汇编/职方典/第1109卷 > 台湾府学校考 府志
## 钦定古今图书集成/方舆汇编/职方典/第1109卷 > 台湾府学校考 府志

本府。〈台湾县附郭。〉

台湾府学　：在宁南坊，仍郑氏旧筑之基。康熙二十三年，台厦道周昌、知府蒋毓英修。后改为“启圣祠。”

西定坊书院　：康熙二十二年，克定为将军施琅建。

镇北坊书院　：为郡守蒋毓英立，康熙二十九年建。

弥陀室书院　为台令王兆陞立。在县永康里，康熙三十一年建。

竹溪书院　：为郡守吴国柱立。康熙三十二年建。

台湾县学　：在东安坊。康熙二十三年，知县沈朝聘建。二十九年，知县王兆陞捐俸重修，砌棂星门，伟然壮观。后为启圣祠，并为教官廨舍。社学　在东安坊者二；康熙二十三年，知府蒋毓英置；在镇北坊者一，康熙二十八年，台厦道王效宗置。

学田　五甲，岁输粮二十一石三斗满。在台湾县文贤里。植竹为围，杂植椰檨、槟榔等树。康熙二十三年，郡守蒋毓英买置。除正供外，为师生灯火之需。

外县

凤山县学　：在县治兴隆庄。康熙二十三年，知县杨芳声建。后为启圣祠。学前有天然泮池，荷花芬馥，香闻数里。凤山拱峙、屏山插耳，龟山、蛇山旋绕拥护。形家以为人文胜地。

社学　在土墼埕。康熙二十三年，知府蒋毓英置。

学田　下则园一十甲，岁输粮二十五石满。在县赤山庄，系康熙二十六年教谕黄赐英捐资买置。

诸罗县学　：在县治善化里西保。茅茨数椽，规制未备。

社学　：一在新港社，一在目加溜湾社，一在萧笼社，一在麻豆社，俱康熙二十五年，县令樊维屏设。教番童。